BJØRNEFJORDEN KOMMUNE

**Intensjonsavtale for ny kommune**

**forhandlingsutvala i kommunane Fusa, Os og Tysnes**

Versjon 1: Arbeidsutkast til møte onsdag 16. mars

Versjon 2: Revidert arbeidsutkast etter møte onsdag 16. mars

Versjon 3: Revidert arbeidsutkast etter fagseminar Rosendal 14 og 15 april

Versjon 4: Revidert arbeidsutkast etter møte mandag 25. april

Versjon 5: Revidert Intensjonsavtale datert 3. mai 2016

**Versjon 6: Endeleg versjon datert 9. mai 2016**



Foto: S. S.

**Endeleg versjon datert 9. mai 2016**

# 1 Innleiing 2 Visjon 3 Mål 4 Føresetnader

# 5 Prinsipp for politisk organisering

# 6 Prinsipp for tenestilbod og kompetanse

# 7 Kommunalt eigarskap

# 8 Kommunikasjon og transport

# 9 Kommunikasjonsstrategi for reformprosessen

# 10 Kva må det takast standpunkt til før 1. juli 2016

# 11 Framdriftsplan

**1 Innleiing**

Intensjonsavtalen gjeld for kommunane Fusa, Os og Tysnes.

Avtalen tar for seg oppgåver som kommunane allereie løyser og ser også på rom for utvikling og fordeling innan ein fusjonert Bjørnefjorden kommune.

Avtalen byggjer på føresetnaden om likeverdige partar. Målet er at ein ny kommune skal skape ein meirverdi for innbyggjarane i dei tre kommunane innafor gode økonomiske og miljømessige rammer, og innan rammene av eit velutvikla og sterkt lokaldemokrati.

* 1. **Nokre nøkkeltal**

|  |  |  |  |  |
| --- | --- | --- | --- | --- |
|  | Fusa | Os | Tysnes | Total |
| Innbyggjartal | 3 876 | 19 742 | 2 797 | 26 415 |
| Areal | 377,83 km2 | 139,56 km2 | 255,12 km2 | 772,51 km2 |
| Befolkningstettleik | 10,26 per km2 | 141,46 per km2 | 10,97 per km2 | 34,2 per km2 |

**1.2 Økonomisk status pr.1.1.2016**

Ekspertutvalet for kommunereforma opererer med eit sett av ti kriterie som dei tilrår at alle kommunar gjer vurderingar etter. Det femte kriteriet er økonomisk soliditet. Tabell under viser nøkkeltal som utgangspunkt for økonomisk status per i dag.







**2 Visjon**

**«Saman for vekst og utvikling!»**er den overordna visjonen fram til den nye Bjørnefjorden kommune vert etablert.

**3 Mål**

Tenester

* Bjørnefjorden kommune skal gjennom sameining skape enda betre tenester med godt tilgjenge, gode fagmiljø og rom for fagleg og personleg utvikling og vekst.

Samfunnsutvikling

* Bjørnefjorden kommune skal utnytte naturgitte og menneskelege ressursar i den nye kommunen for å skape unike rom for utvikling og vekst innafor områda næringsutvikling, kultur, plan og bumiljø.
* Bjørnefjorden kommune skal vere den føretrekte partnar for einskildpersonar, verksemder og andre som ønskjer å skape noko nytt.

Myndigheitsutøvar

* Bjørnefjorden kommune skal skape føreseielege og trygge rammer for den einskilde innbyggjar.

Demokratisk arena:

* Gjennom involvering og gode medverknadsordningar skaper vi legitimitet og oppslutnad om Bjørnefjorden kommune.

**4 Føresetnader  
  
4.1. Kommunenamn**Kommunenamnet Bjørnefjorden kommune vert brukt som arbeidsnamn fram til avgjerd ved etablering av ny kommune 1. januar 2020.  
  
**4.2. Kommunesenter og bruk av kommunehus**  
Kommunesenteret i Bjørnefjorden kommune vert Osøyro. Kommunale arbeidsplassar skal fordelast mellom dei tre kommunehusa og andre kommunale arbeidsstadar. Arbeidsplassar vert fordelt om lag som i dag. Eikelandsosen og Våge/Uggdal vert kommunedelsenter/lokalsentre i Bjørnefjorden kommune.   
  
Hordaland fylkeskommune vedtok i 2014 «Regional plan for attraktive senter i Hordaland – senterstruktur, tenester og handel». I denne planen er Osøyro er definert som regionsenter i Hordaland, saman med Knarvik, Vossevangen, Straume, Kleppestø, Norheimsund, Odda sentrum, Leirvik og Husnes.

**4.3. Kommunevåpen**Utarbeiding av kommunevåpen, visuell profil, m.m. vert ein del av prosessen fram mot 1. januar 2020.

# 4.4. Administrative prosessar i ein ny kommune Å etablere ein ny kommune er teknisk sett ei verksemdovertaking. Det inneber at dei tilsette er sikra rettane sine gjennom det som er fastsett i lov- og avtaleverk. Det skal etablerast ein arbeidsgivarpolitikk som samlar og utviklar arbeidstakarane i den nye kommunen, og som legg til rette for gode relasjonar mellom arbeidsgivar og arbeidstakarar. Det vert lagt opp til høg grad av medverknad på lokalt og sentralt nivå under etablering av Bjørnefjorden kommune.

Ingen tilsette skal seiast opp som følgje av kommunesamanslåinga. Endring av oppgåver/ tenestestad skal skje etter medverknad frå tillitsvalde. Tilsette skal ikkje få reduksjon i løna si som følgje av kommunesamanslåinga. Det er eit mål at eventuell seinare bemanningsreduksjon som følgje av andre årsaker (t.d. økonomi) skal skje gjennom naturleg avgang.

Tilsette skal sikrast pensjon i KLP/Statens Pensjonskasse. Tillitsvalde sin medverknad i prosessen skal ivaretakast i tråd med reglane i hovudavtalen. Det skal vera openheit og dialog i prosessane. Ein skal inngå ein overordna omstillingsavtale før eventuelt endeleg vedtak om samanslåing.

**4.5. Kommuneøkonomi**Skattar og avgifter skal harmoniserast i Bjørnefjorden kommune. Nivået på kommunale tenester og gebyr skal vere likt i heile den nye kommunen. Det er eit må at det ikkje skal vere eigedomskatt i Bjørnefjorden kommune. Det må etablerast overgangsreglar for dette.  
  
Vedtatte investeringsprosjekt vert vidareført i den nye kommunen. Alle investeringsprosjekt skal vere økonomisk forsvarlege og ha ein sikker finansiering. Etablering av Bjørnefjorden kommune vil gi grunnlag for å sjå på effektiviseringsgevinstar, m.a. innan felles politisk og administrativ leiing. Frigjorte midlar og ressursar skal fortrinnsvis nyttast til å styrke tenestetilboda i den nye kommunen.

Bjørnefjorden kommune vil motta økonomiske midlar i form av eingongstilskot og reformstøtte ved endra kommunestruktur, samt inndelingstilskot i ein periode på 15 år + 5 år nedtrapping. Ein kan sjå for seg tre scenario:

1. Nullalternativet der dei tre kommunane held fram som eigne kommunar som no, med nytt inntektssystem.
2. Lokalt samanslåingsvedtak innan 01.07.16 og nasjonalt samanslåingsvedtak til ein Bjørnefjorden kommune innan utgangen av reformperioden 01.01.18. Den nye kommunen får tilskot til dekking av eingongskostnader og reformtilskot på til saman kr 55 millionar kroner. Den nye kommunen vil også få inndelingstilskot i 15 år + 5 år med nedtrapping basert på dagens inntektssystem (basistilskot, regionale tilskot og evt. vekstkommunetilskot), samt ta del i fordelinga av det nye regionsentertilskotet på 200 mill kroner (vert gitt til kommunar over 9-10 000 innbyggjarar som har deltatt i kommunereforma og har regionsenterfunksjon).
3. Samanslåingsvedtak, tvungen eller friviljug, etter reformperiodens utløp 01.01.18. Den nye kommunen mistar dekking av eingongskostnader og reformtilskot på kr 55 millionar kroner. Den nye kommunen vil ikkje få inndelingstilskot i 15 år + 5 år med nedtrapping basert på dagens inntektssystem eller ta del i fordelinga av det nye regionsentertilskotet på 200 mill kroner.

Endelege konsekvensar som følgje av nytt inntektssystem vil verte avklart i løpet av våren 2016.

# 5 Prinsipp for politisk organisering Dei tre kommunane har i dag følgjande politisk styringsstruktur og representasjon:

|  |  |  |  |
| --- | --- | --- | --- |
| **Organ** | **Fusa** | **Os** | **Tysnes** |
| Kommunestyre | 21 | 35 | 21 |
| Formannskap | 9 | 9 | 7 |
| PBU, Landbruk/ teknisk | 9 | 9 | 7 |
| Tenesteutval | - | 9 | 7 |
| Kontrollutval | 5 | 5 | 5 |
| Adm.utval/personal | 5 politisk | 3 politisk | 3 politisk |
| Arbeidsmiljøutval | Administrativt | Administrativt | Adm + ordf. |

Framlegg til politisk styringsstruktur i Bjørnefjorden kommune:

Kommunestyre 35 representantar  
Formannskap 9 representantar (økonomi, alle næringsaker)  
Plan- og bygningsutval 9 representantar (plan- og byggesaker)  
Tenesteutval 9 representantar (tenesteutvikling oppvekst,   
 helse, kultur, teknisk)  
Administrasjonsutval 3 politiske representantar  
Arbeidsmiljøutval administrativt

Fellesnemnda for Bjørnefjorden kommune skal i perioden fram til 01.01.2020 ha følgjande samansetjing: Os kommune 7 representantar, Fusa kommune 4 representantar, Tysnes kommune 4 representantar. Kommunestyra i det tre kommunane vel sine respektive representantar til fellesnemnda.

Lokalpartia i Os, Fusa og Tysnes vil arbeide for god geografisk spreiing på kandidatane ved nominasjonen til første felles kommuneval i Bjørnefjorden kommune i 2019.

# 6 Prinsipp for tenestilbod og kompetanse Prinsipp for tenestetilbod og kompetanse må organiserast for framtidige behov. Tenestetilbodet skal vere på eit kvalitativt godt nivå. Gjeldande planar vert vidareført inntil Bjørnefjorden kommune vedtar nye. I samband med tenestelevering skal det leggjast vekt på utvikling av gode fagmiljø og godt lokalt tilgjenge.

Bjørnefjorden kommune skal støtte lokalt næringsliv og innbyggjarar til å utvikle nye aktivitetar og berekraftige tiltak. Gjennom strategisk samfunns- og næringsutvikling vil det verte lagt til rette for nye arbeidsplassar. Etablerte planar skal vidareførast gjennom samordning.

Det skal vere ei prioritert oppgåve å rekruttere og halde på gode fagpersonar. Det vil vere behov for ei kompetansekartlegging for å utarbeide ein kompetanseplan som ser på rekruttering og organisering av arbeidstyrken i Bjørnefjorden kommune.

**6.1. Oppvekst og kultur**Kommunesamanslåinga skal ikkje i seg sjølv føre til endringar i barnehage- og skulestruktur. Ungdomsskuletilbodet skal oppretthaldast ved Fusa ungdomsskule og Tysnes skule.

Bjørnefjorden kommune vil arbeide i lag med Hordaland fylkeskommune for å oppretthalde Fusa vidaregåande skule, Os gymnas og Os vidaregåande skule.

Bjørnefjorden kommune skal medverke til eit breitt lokalt kulturtilbod i heile kommunen.

**6.2. Helse og omsorg**   
Eit hovudprinsipp vil vere at tenestene skal plasserast med godt tilgjenge for innbyggjarane. Tenester som t.d. helsestasjonar og fastlegar skal oppretthaldast i Eikelandsosen, Uggdal og Osøyro. Kommunesamanslåinga skal i seg sjølv ikkje føre til endringar i legevakttilboda i Eikelandsosen, Uggdal og Osøyro.

Fusa bu- og behandlingssenter, Tysnes omsorgssenter og Luranetunet omsorgssenter skal vidareførast som basar for omsorgstenestene i Bjørnefjorden kommune.

Bjørnefjorden kommune vil arbeide i lag med Hordaland fylkeskommune for å oppretthalde offentlege tannhelsetilbod i Eikelandsosen og på Osøyro, samt samarbeid med private om tannhelsetilbod på Våge/Uggdal. Dersom den offentlege tannhelsetenesta vert overført til primærkommunane skal Bjørnefjorden kommune freiste å etablere tilbod både i Eikelandsosen, Våge/Uggdal og Osøyro.

**6.3. Tekniske tenester**   
Tekniske tenester vil sei arealplanlegging, landbruksforvaltning, natur-/miljøforvalting, byggesak, oppmåling, eigedoms-/kartdata, vatn/avlaup, vei/trafikk og kommunal eigedom.

I den nye kommunen er forvaltningsoppgåver og myndigheitsutøving samla i større fagmiljø, medan drift og vedlikehald føregår i hovudsak lokalt der bygg og anlegg ligg.

**6.4. Samfunnssikkerheit og beredskap**   
Samfunnssikkerheit og beredskap skal prega den nye kommunen sitt daglege arbeid. Organiseringa skal tuftast på lokal kunnskap, samordning av ressursar, godt tilgjenge og sterke fagmiljø.

Brann- og redningstenesta i Bjørnefjorden kommune skal lokaliserast med avdelingar i Os, Eikelandsosen og Uggdal.

**6.5 ASVO-verksemder**

I ein ny Bjørnefjorden kommune vil det vere naturleg å samla ASVO-verksemdene i eitt selskap, med avdelingar i Os, Fusa og Tysnes.

# 7 Kommunalt eigarskap

Bjørnefjorden kommune må utvikle strategiar for forvalting av eigarinteresser. Kvar av kommunane overfører sine eigedomsporteføljer til Bjørnefjorden kommune.

# 8 Kommunikasjon og transport

Ein ny Bjørnefjorden kommune vil vere langstrakt rundt Bjørnefjorden og vil vere avhengig av gode ferjesamband og gode buss-samband for å få eit godt internt samband. Det vil vere nødvendig å innleie samtaler med Hordaland fylkeskommune (leverandør av kollektivtenester) for å sjå på strukturen i kollektivtilbodet i Bjørnefjorden kommune. Kort reisetid til Bergen vil vere viktig.

Bru over Bjørnefjorden vil gjere Tysnes landfast med Os. Det er ønskeleg med utbetring av eksisterande vegnett på Tysnes for å kopla Tysnes best mogleg til ferjefri E39. Bru over Bjørnefjorden vil ikkje ha særleg effekt for Fusa kommune utan at det vert gjort alvor av intensjonen om påkopling til E39 med bruløysing mot Fusa. Best effekt vil ein få om dette vert ei samankopling med E134, Hordalandsdiagonalen Odda - Bergen.

Bjørnefjorden kommune vil òg prioritere utbetring av fylkesvegsambandet mellom Uggdal og Eikelandsosen for å binde saman denne delen av Bjørnefjorden kommune.

Bjørnefjorden kommune vil ta initiativ mot Hordaland fylkeskommune for å etablere ei intern snøggbåtrute Osøyro - Eikelandsosen/Venjaneset - Våge, samt betra snøggbåtsambandet inn og ut av Bjørnefjordsbassenget.   
  
  
**9 Kommunikasjonsstrategi for reformprosessen**

Gjennom aktiv kommunikasjon og god medverknad skal det sikrast at alle får god informasjon og vert høyrt i reformprosessen.  
  
Ein kommunikasjonsstrategi er utarbeidd og tar sikte på å få fram intern og ekstern informasjon i prosessen.

# 10 Kva må det takast standpunkt til før 1. juli 2016

Prosessen i kommunereforma er lagt opp med sikte på at regjeringa skal legge fram ein proposisjon for Stortinget våren 2017. Kravet til kommunane sitt vedtak innan 1. juli 2016 er om og eventuelt kven kommunane ønskjer å slå seg saman med. Det er ikkje krav til at kommunane skal ta stilling til verken namn på den nye kommunen, tal på representantar i det nye kommunestyret eller andre tema.   
  
Kommunane må ha tett kontakt med Fylkesmann om framdrift og kva som må vere klart før   
1. juli 2016. Fylkesmennene skal kome med sine oppsummeringar og tilrådingar om den framtidige kommunestrukturen i sine fylke innan 1. oktober 2016.

# 11 Framdriftsplan

Dette dokumentet er ein felles intensjonsavtale mellom dei tre kommunane. Intensjonsavtalen skal behandlast i forhandlingsutvala og kommunestyra fram mot endeleg vedtak i juni 2016.

Intensjonsavtale har vorte oppdatert fortløpande med dei innspela som har kome frå forhandlingsutvala, administrasjon og tillitsvalde. Det har vore lagt opp til brei medverknad og dialog i prosessen.

Framdriftsplan for kommunane Fusa, Os og Tysnes i reformprosessen:

* Onsdag 16. mars 2016: Felles møte med dei tre forhandlingsutvala
* Torsdag 14. og fredag 15. april: Administrasjon og tillitsvalde behandlar innhald i framlegg til intensjonsavtale, felles fagseminar for dei tre kommunane
* Mandag 25. april: Felles møte med dei tre forhandlingsutvala, gjennomgang av resultata   
  frå fagseminaret
* Mandag 9. mai: Felles møte med dei tre forhandlingsutvala, sluttforhandling av intensjonsavtale
* Onsdag 18. mai 2016: Behandling og godkjenning av intensjonsavtalen og vedtak om medverknadsprosessar i dei tre kommunestyra
* Perioden 19. mai - 3. juni 2016: Medverknadsprosessar som oppfølging av vedtak i kommunestyra
* Torsdag 16. juni 2016: Behandling og vedtak av endeleg avtale om samanslåing i dei tre kommunestyra